
Vi takker for muligheden for at afgive høringssvar.

Overordnet set anerkender vi formålet med at indføre betaling for myndighedsbehandling i forbindelse med ansøgninger om udnyttelsestilladelser, hvis et gebyr kan bidrage til at sikre tilstrækkelige ressourcer til sagsbehandlingen.

Det er dog væsentligt, at en sådan betalingsordning ledsages af en hurtig og forudsigelig myndighedsbehandling, da dette er vigtigt for planlægning af forskningsprojekter.  Vores hidtidige erfaringer med myndighedens sagsbehandling har været positive og konstruktive og på den baggrund fremstår den foreslåede frist på 6 uger som en rimelig tidsfrist.

Samtidig er der dog efter vores vurdering behov for enkelte præciseringer og refleksioner i den foreslåede bekendtgørelse.

1. Afgrænsning af anvendelsesområde
Det fremgår ikke klart af bekendtgørelsen, om gebyret alene vedrører ansøgninger om udnyttelse til kommercielle aktiviteter, eller om det også gælder ikke-kommerciel forskning.
I de eksisterende standardvilkår for licenser fremgår det, at begrebet ”utilization” omfatter både kommerciel og ikke-kommerciel anvendelse, herunder forskning og udvikling på genetiske ressourcer.

Det vil derfor være hensigtsmæssigt, at bekendtgørelsen tydeliggør:
· om gebyret gælder både ikke-kommercielle og kommercielle aktiviteter
· eller om der bør differentieres mellem disse typer af aktiviteter.
En sådan præcisering vil være vigtig for forskningsinstitutioner og andre aktører, som udfører grundforskning uden kommercielt formål.

2. Afklaring af hvilke ansøgninger gebyret omfatter
Bekendtgørelsen fastsætter et gebyr på 8.000 kr. ved indgivelse af en ansøgning om udnyttelsestilladelse.

Det fremgår dog ikke klart, om gebyret alene gælder førstegangsansøgninger, eller om det også gælder ved andre typer henvendelser til myndighederne. I praksis kan der forekomme flere typer efterfølgende ansøgninger eller administrative ændringer, eksempelvis:

· ansøgning om forlængelse af en licens
· ansøgning om ændring af vilkår eller aktiviteter
· anmodning om overførsel af materiale eller rettigheder til tredjepart
· ansøgning om tillæg til en eksisterende tilladelse, f.eks. ved overgang til kommerciel udnyttelse.
I  de eksisterende licensvilkår (Terms and Conditions for Licences for utilization of Greenland and Genetic Resources, 2017), er der allerede bestemmelser om ændringer, tillæg og forlængelser af licenser. Det anbefales derfor, at bekendtgørelsen præciserer:

· om gebyret opkræves hver gang der indsendes en ansøgning eller anmodning, eller
· om det kun gælder ved førstegangsansøgninger om udnyttelsestilladelse.
Alternativt kan det overvejes at indføre lavere gebyrer for opfølgende administrative henvendelser, da disse ofte vil kræve mindre sagsbehandling.
Det kan desuden være hensigtsmæssigt at præcisere, at gebyret opkræves pr. tildelt licens og ikke pr. deltager, da ansøgninger i nogle tilfælde indgives på vegne af flere forskere eller institutioner.

3. Gebyrets størrelse
Det foreslåede gebyr på 8.000 kr. pr. ansøgning kan fremstå relativt højt i en forskningskontekst. Det er i forvejen forbundet med betydelige logistiske og økonomiske omkostninger at udføre forskning i Grønland. Et højt gebyr kan derfor udgøre en yderligere barriere for forskningsaktiviteter.

Det kan derfor overvejes om:
· gebyret sættes lavere, eksempelvis omkring 4.000 kr., eller
· der indføres differentierede gebyrsatser afhængigt af aktivitetstype (f.eks. ikke-kommerciel forskning vs. kommercielle aktiviteter).
4. Sammenhæng med eksisterende administrative omkostninger
Det fremgår af de eksisterende licensvilkår (afsnit 8.01-8.05) at brugeren i forvejen kan være forpligtet til at betale omkostninger til myndighedsbehandling, tilsyn og administrativt arbejde i relation til licensen. Det kan derfor være hensigtsmæssigt at tydeliggøre, hvordan det foreslåede ansøgningsgebyr:

· forholder sig til eksisterende bestemmelser om betaling af administrative omkostninger 
· og om gebyret skal anses som en standardiseret betaling, der helt eller delvist erstatter sådanne omkostninger.
5. Overvejelse om proportionalitet og forskningsfremme
Det anbefales generelt, at gebyrstrukturen udformes på en måde, der fortsat understøtter forskning og samarbejde i Grønland.

Et system med lavere gebyr for ikke-kommerciel forskning og eventuelt højere gebyr for kommercielle aktiviteter kan være en måde at sikre både administrativ finansiering og fortsat forskningsaktivitet.

Vi ser frem til den videre proces og står gerne til rådighed, hvis der er spørgsmål eller behov for yderligere uddybning af ovenstående bemærkninger.

